ToekomsVenster: 'n Klein vuurtjie | Maroela Media
Argieffoto: Noah Berger/AP.
'n Klein vuurtjie kan 'n groot bos aan die brand steek. Die tong is ook 'n vuur, 'n wêreld vol ongeregtigheid, die deel van die liggaam wat die hele mens besmet. Dit steek die hele lewe, van die geboorte af tot die dood toe, aan die brand, en self word dit uit die hel aan die brand gesteek. – Jak.3:5-6
My seun het 'n stukkie grond en ek weet hoeveel spanning veldbrande veroorsaak. Wanneer die vlamme, aangepor deur die wind wat boonop kort-kort van rigting verander op jou belange afpeil, word hard gebid. Al wat oorbly nadat die vuur met sy vernietigende werk klaar is is die onwelriekende geur van die veldbrand en hopies as. Hier en daar smeul dit nog.
Soos so 'n vuur vernietigend kan wees, kan die tong, as dit onbeheerst aan die werk is, baie skade berokken. Die Bybel praat van 'n "wêreld van ongeregtigheid".
Mens kan die onbeheerste misbruik van die tong vir watter rede ook al nooit regverdig nie. Boonop vergiftig dit jou eie gestel sonder dat jy dit agterkom. Die beroof jou van vrymoedigheid teenoor God en teenoor ander. Die stryd met die tong is inderdaad 'n lewenslange stryd. Indien dit nie oorwin en onder beheer van die Heilige Gees geplaas word nie veroorsaak dit enorm skade. Die bron van al die venynigheid is tog bekend en oorlopend. Die bose wat sy afbrekende agenda in en deur die lewens van mense, selfs Christene voortsit.